# HILJAISEN VIIKON MAANANTAI, TIISTAI JA KESKIVIIKKO

**Virikemateriaali[[1]](#footnote-1)**

Hiljaisen viikon tilaisuudet valmistavat ristin ja ylösnousemuksen pääsiäiseen. Niissä seurataan Jeesuksen kärsimystietä eikä vielä kiirehditä pääsiäisen iloiseen tunnelmaan. Erään vanhan tradition mukaan alkuviikon palveluksissa luetaan usean lukijan äänillä passio- eli kärsimyskertomukset eri evankeliumeista. Perinteinen jako on ollut lukea Matteuksen evankeliumin kärsimyskertomus maanantaina, Markuksen tiistaina ja Luukkaan keskiviikkona. Johanneksen kärsimyskertomus voidaan lukea pitkäperjantaina esim. saarnan tilalla. Passioiden tekstit löytyvät evl.fi/plus-sivulta [Aineistoa hiljaisen viikon ja pääsiäisen jumalanpalveluksiin](https://evl.fi/plus/seurakuntaelama/jumalanpalveluselama/aineistoa-kirkkovuoden-pyhapaiviin/hiljainen-viikko-ja-paasiainen).

Hiljaisen viikon alun iltajumalanpalvelukset voi toteuttaa vesperin kaavalla. Tällöin raamatunluvun ja puheen paikalle voidaan sijoittaa joko päivän mukainen passio, katkelmia Ristin tien aineistosta, kirkkovuoden mukaisia tekstejä tai ahtitekstejä.

Ahtihartaudet ovat pääsääntöisesti jääneet pois käytöstä seurakunnissa, mutta tekstejä voi edelleen käyttää, jos niin halutaan. Ahtien teksteissä seurataan Jeesuksen kärsimystietä niin, että se etenee kronologisesti kohti kiirastorstaita ja pitkäperjantaita.

**Maanantai:** Jeesuksen rukous Getsemanessa, hänen vangitsemisensa ja Pietarin kieltäminen (toinen ahti),

**Tiistai:** Jeesuksen tutkiminen neuvoston, Pilatuksen ja Herodeksen edessä (kolmas ahti),

**Keskiviikko:** Jeesuksen tuomitseminen ja vieminen Golgatalle (neljäs ahti).

Jeesuksen ristinkuolema (viides ahti) ja hautaaminen (kuudes ahti) kuuluvat pitkäperjantaihin. Ehtoollisen asettaminen, joka sisältyy ensimmäiseen ahtiin, kuuluu kiirastorstaihin.

## Virsi- ja musiikkiehdotuksia

Hiljainen viikko antaa hyvän kehyksen iltajumalanpalvelusten musiikkien suunnittelemisen yhdeksi kokonaisuudeksi. Ma­–ke -iltojen musiikit voidaan toteuttaa vaikkapa luonteeltaan hyvin meditatiivisina, esim. Taizé-lauluja käyttäen.

*Maanantai*

Valvomaan ja rukoilemaan (Taizé)

Kuuntelemaan jää (Taizé)

*Tiistai*

Yömme pimeyteen (Taizé)

Kulkemaan kanssasi (Taizé)

*Keskiviikko*

Nyt yömme pimeyteen (Taizé)

Me yössä kuljemme (Taizé)

## Saarnaideoita

### Maanantai: Siemen

Istutetaan siemen istutusastiaan. Siemen kuvaa sitä, miten Kristuksen uhri antaa monille elämän. Puheessa liitetään siemenet Jeesuksen kuolemaan ja elämän antamiseen ristin kautta. Istuttamista varten kirkon ovella jaetaan seurakuntalaisille kasvien siemeniä. Niiden istuttaminen tapahtuu rukoushetken rukousjakson aikana. Siemenet laitetaan istutusastiaan, joka siirretään myöhemmin keväällä kasvamaan kirkon portaille.

### Tiistai: Repäisty vaate

Vaatteen repäiseminen liittyy siihen, miten Kristus on tutkittavana, hänet halutaan riisua kunniasta, häntä pilkataan ja pyritään tekemään alastomaksi. Kuitenkin Kristus on voittaja: Kristuksen ristinkuolema repäisee temppelin väliverhon rikki avaten ihmisille tien Jumalan yhteyteen.

Ennen rukoushetkeä jaetaan kirkon ovella seurakuntalaisille kiviä. Rukousjakson aikana seurakuntalaiset saavat tuoda kivensä esille ripustetun repäistyn vaatteen eteen muistaen, että itsekin ovat niitä, joiden syntien tähden Kristus revittiin mutta myös kaivaten sitä, mikä revenneen väliverhon takana on.

### Keskiviikko: Ruukun rikkominen

Ruukun rikkominen muistuttaa siitä, miten Kristus murrettiin ja että hänen haavoissaan meillä on elämä. Ennen rukoushetkeä jaetaan ovella seurakuntalaisille ruukunsirpaleita. Rukousjakson osana seurakuntalaiset saavat tuoda sirpaleensa hiekka-astiaan, jossa on puulevyillä rajattuna risti. Liitetään ruukunsirpaleet puheessa Jeesuksen rikkoutumiseen meidän tähtemme ja toisaalta siihen, että kasteessa olemme liitetyt Kristuksen kuolemaan.

## Rukouksia

Esirukous toteutetaan pääosin hiljaisena rukouksena.

### Hiljaisen viikon rukous

Jeesus, sinä kärsit rangaistuksen, jotta meillä olisi rauha.  
Hiljainen viikko on sinun kärsimystiesi muistamisen viikko.  
Vaieten me seuraamme vaellustasi ystävien kodista Betaniasta vihamieliseen kaupunkiin.  
Ristiinnaulitse-huudot ja pilkkapuheet  
ovat jalostuneet hiljaisiksi kärsimysvirsiksemme.  
Meidän puolestamme, ennen meitä, sinä olet ollut Getsemanessa ja Golgatalla,  
jotta meidän ei omassa tuskassamme ja hädässämme tarvitsisi koskaan olla yksin.  
Sinä annat ylösnousemuksen toivon loistaa meille kärsimysviikon läpi.  
Haudalta sinä menit opetuslastesi edellä Galileaan,  
ja tästä näkyvästä maailmasta menet meidän edellämme taivaaseen  
valmistamaan meille sinne asuinsijaa ja ikuisen kirkkauden.  
Ylistämme sinua kaikesta tästä, Jeesus.

**S** Aamen

### Esirukous

Rukouksessa voi olla useita rukoilijoita.

**Liturgi** Jumalaan luottaen me kannamme rukouksemme ja anomuksemme  
 – Isälle, Pojalle ja Pyhälle Hengelle  
ja sanomme: Kyrie, Kyrie eleison

**S** Kyrie eleison  
*(esim. jokin Taizé-laulukirjan Kyrie tai messun 3. sävelmäsarjan Kyrie vaihtoehto A seurakunnan rukouslause)*

**E** Rukoilkaamme yhä syvempää ymmärrystä siitä mitä merkitsee olla kastettu Kristuksen ruumiin jäseneksi:

**Lukija 1** Jumala, anna kaikille kristillisille yhteisöille rohkeutta,  
jotta me vaeltaisimme kohti sitä yhteyttä,  
jota sinun Poikasi toivoi kaikkien oppilaittensa tavoittelevan.  
Me rukoilemme myös itsellemme voimaa  
elää avoimesti kastettuina Jumalan lapsina ja perheen jäseninä  
ja että me osaisimme uskossa luottaa sinuun.  
  
Kuule rukouksemme.

**S** Kyrie eleison

**E** Rukoilkaamme kirkkojen johtajien ja vastuunkantajien puolesta:

**Lukija 2** Jumala, anna Henkesi valaista heitä aina  
ja anna heille armoasi, että he tekisivät työtään sovussa, iloiten ja rakastaen.

**S** Kyrie eleison

**E** Rukoilkaamme yhteiskuntamme vastuunkantajien puolesta:

**Lukija 3** Jumala, vahvista heitä,  
että he jaksaisivat ponnistella rauhan ja oikeudenmukaisuuden puolesta.  
Anna heille viisautta tukea kaikkia vaikeuksiin joutuneita  
ja suojella kaikkein suojattomimpia.

Kuule rukouksemme.

**S** Kyrie eleison

**E** Rukoilkaamme kaikkien kansojen ja yhteisöjen puolesta, jotka joutuvat elämään erimielisyyksien ja keskinäisten riitojen paineessa:

**Lukija 4** Jumala, me rukoilemme sovun ja yhteyden puolesta maailman eri kansojen välillä Me rukoilemme rauhaan ja sopuun tähtäävien neuvottelujen puolesta, jotta ne kantaisivat hedelmää ja että me voisimme olla toivon merkkejä kaikille jotka etsivät sovintoa erimielisyyksien keskellä.

Kuule rukouksemme.

**S** Kyrie eleison

**E** Rukoilkaamme kaikkien niiden puolesta, jotka välittävät evankeliumin sanomaa sinne, missä suuret eettiset kysymykset ovat esillä:

**Lukija 5** Jumala, anna meille kaikille taitoa toimia niin,  
että kaikille eläville kärsimystä tuottavat maailmanlaajuiset ongelmat voitettaisiin.  
Anna meille yhteistyötahtoa luomakuntaasi uhkaavien ekologisten ongelmien ratkaisemiseksi.

Kuule rukouksemme.

**S** Kyrie eleison

**E** Rukoilkaamme kaikkien kristillisten kirkkojen puolesta:

**Lukija 6** Me pyydämme sinun apuasi, Herramme,  
jotta koittaisi se päivä  
jolloin me kaikki voisimme kokoontua yhteen ja samaan ehtoollispöytään.  
Rukoilemme myös oman kirkkomme, hiippakuntamme ja seurakuntamme puolesta,  
jotta se voisi olla Kristuksen rakkauden merkkinä tässä kaupungissa / tällä paikkakunnalla.

Kuule rukouksemme.

**S** Kyrie eleison

**Liturgi** Kuule rukouksemme, Jumala,  
ja ota ne vastaan Poikasi Jeesuksen Kristuksen, meidän Herramme nimessä.

**S** Aamen.

### Rukous hiljaisen viikon maanantaina

Rakas Vapahtaja.  
Sinä olet Jumalan Poika.  
Kuitenkaan sinä et pitänyt kiinni oikeudestasi olla Jumalan vertainen.  
Sinä luovuit kaikesta, otit orjan muodon  
ja tulit yhdeksi meistä, veljeksemme.

Tänään me tuomme sinulle ylistyksen ja kunnian,  
että olet kulkenut puolestamme tuskien tien.  
Me turvaudumme käsittämättömään rakkauteesi,  
joka salli Juudaksen olla mukana viimeisellä aterialla  
rakkauteesi, jolla katselit Pietariin, kun hän oli kieltänyt sinut  
rakkauteesi, jolla kävit rukoustaistelua Getsemanessa.

*(Hiljainen rukous)*

Rakas Vapahtaja.  
Anna meidän olla opetuslapsiasi ja ota meidät palvelukseesi.  
Anna meidän tuoda omat lahjamme sinun käyttöösi.  
Anna meidän nähdä oma ympäristömme ja koko maailma paikkana,  
johon sinä kutsut meitä palvelemaan sinua lähimmäisissämme.  
Tätä rukoilemme sinulta, maailman Vapahtaja.

### Rukous hiljaisen viikon tiistaina

Rakas Vapahtaja.  
Sinut on pidätetty kuin rikollinen.  
Pilkattuna ja häväistynä sinä seisoit kansan edessä.  
Kuin karitsa, joka viedään teuraaksi, sinut kuljetetaan tuomioistuimen eteen.

Itsekkyytemme tekee meistä välinpitämättömiä ja  
kovettaa meidät lähimmäistemme hädälle.  
Yhteiskuntamme on kova ja häikäilemätön.  
Väkivalta ja ahneus ahdistavat ihmiskuntaa.  
Me tunnustamme, että olemme osallisia kaikessa tässä.

Jumalan Karitsa, joka pois otat maailman synnin, armahda meitä.

*(Hiljainen rukous)*

Vapahtaja, tee meidät valppaiksi havaitsemaan vääryydet,  
jotka kätkeytyvät yhteiskuntaamme  
ja anna meille uskallusta oikaista niitä.  
Anna meille rohkeutta tunnustaa sinut Jumalan Pojaksi ja seurata sinua  
epäilyn, pettymysten ja uhkaustenkin pimeydessä.

Kuule meitä, Jeesus Kristus, maailman Vapahtaja.

### Rukous hiljaisen viikon keskiviikkona

Rakas Vapahtaja.  
Kun sinut tuomittiin, kaikki syyt kelpasivat syytteeksi sinua vastaan.  
Kansa tunsi olevansa yhteisellä asialla kun he huusivat sinut ristiinnaulittavaksi.

Sinä tuuperruit ihmiskunnan ristin alle.  
Sinä kannat ihmiskunnan puolesta piikkikruunua.  
Pyhän kärsimisesi, kilvoituksesi ja verenhikesi tähden  
ristisi ja kuolemasi tähden,  
armahda meitä.

*(Hiljainen rukous)*

Vapahtaja, me emme ymmärrä kärsimyksesi syytä.  
Me katselemme sivusta kuin Simon Kyreneläinen.  
Me rukoilemme: opeta meitä kantamaan meille annettua ristiä sinun lähelläsi.  
Anna meille voimaa ottaa oma ristimme ja seurata sinua.  
Suo meidän joka päivä kuolla pois itsestämme ja elää sinulle,  
Ristinkantajamme ja Lunastajamme.  
Tätä rukoilemme sinulta, maailman Vapahtaja.

# JUMALANPALVELUSTEN VAIHTOEHTOISIA KOHTIA

## Rukous- tai synnintunnustusvaellus hiljaisessa jumalanpalveluksessa

Vaellusta varten kirkkoon ja kuoriin rakennetaan yksi tai useampia rukousasemia. Siinä voi olla (iso) risti lattialla, lämpökynttilöistä koottu risti, Kristus-ikoni ja lähetyskynttelikkö. Yhden aseman on hyvä olla sellainen, missä voi sytyttää rukouskynttilöitä.

Rukous tai synnintunnustus toteutetaan vaelluksena näillä asemilla. Vaelluksen aikana voidaan laulaa jotain Kyrie-hymniä, rukouslaulua (Taizé-hymniä), Pyhä-hymniä, Jumalan Karitsa -hymniä tai muuta rukouslaulua, jota voidaan toistaa ja joka nopeasti opitaan ulkoa. Rauhallinen ja kiireetön tunnelma on tärkeä.

Jokainen osallistuja voi tulla ristin tai Kristus-ikonin äärelle ja siinä hiljaisessa rukouksessa jättää omat asiansa Jumalalle. Hän voi koskettaa ristiä tai kumartua sen äärelle ilman kiirettä. Tämän lisäksi olisi hyvä jos jokaisella rukousasemalla olisi mahdollisuus saada henkilökohtainen synninpäästö tai siunaus esim. otsaan piirretyn ristinmerkin kanssa.

Tämä osio voidaan liittää myös osaksi messua, siten että rukousasemalta jokainen siirtyy ehtoollisen jakajan luo ja ottaa vastaan ehtoollisen. Sitten ehtoollisvieraat voivat mennä vielä rukouskynttelikön luo, hiljentyä rukoukseen, sytyttää kynttilän ja sen jälkeen palata omalle paikalleen. Jos näin tehdään, vaellus on parasta toteuttaa ehtoolliskutsun jälkeen.

## Jerusalem-messu

Tämä messu vietetään mieluiten illalla, hiljaisella viikolla, esimerkiksi kirkon sakaristossa, jossain seurakuntakodin huoneessa tai muualla. Messu vietetään pöydän ääressä, jonka ympärillä kaikki istuvat.

### JOHDANTO

#### Ylös Jerusalemiin

**Lukija 1** Opettaja sanoo:  
”Hetkeni on lähellä. Sinun luonasi minä syön pääsiäisaterian opetuslasteni kanssa.”  
(*Matt. 26: 18*)

**Lukija 2** Minunko luonani, Herra.  
Minä olen kavaltajasi.  
Minä olen kieltäjäsi.  
Minä olen pakenija.

**Srk** Herra, en kai se ole minä?

**Liturgi** Tutki minut, Jumala,  
katso sydämeeni.  
Koettele minua,  
katso ajatuksiini.  
Katso, olenko vieraalla, väärällä tiellä,  
ja ohjaa minut ikiaikojen tielle.

**Srk** Syvyydestä minä huudan sinua, Herra.  
Herra, kuule minun ääneni,  
tarkatkoot sinun korvasi rukoustani.

Jos sinä, Herra, pidät mielessäsi synnit,  
Herra, kuka silloin kestää?

**Liturgi** Mutta sinun on armo, sinä annat anteeksi,  
että me eläisimme sinun pelossasi.  
Herra, sinä katsot alas taivaasta.  
Sinä suojelet kaikkia lapsiasi.

**Virsi**

### YLÄSALI

**Lukija 1** ”Isäntä osoittaa teille yläkerrasta suuren huoneen, jossa kaikki on järjestettynä.  
Valmistakaa sinne ateria.”  
He lähtivät matkaan, ja kaikki kävi niin kuin Jeesus oli heille sanonut.  
He valmistivat pääsiäisaterian.  
*(Luuk. 22:12-13)*

**Liturgi** Jumala, sinä olet luonut viiniköynnöksen hedelmän  
ja kasvatat leivän maasta.  
Sinä täytät koko maan armollasi  
ja uudistat luomakuntasi päivittäin.  
Anna meille kaikille taivaallista leipää ja todellista viiniä  
ja uudista meissä luomistyösi.  
Sinä, joka olet ehtoollisessa meitä lähellä,  
anna meidän jakaa leipääsi toisille,  
ja ruokkia jokainen veljemme ja sisaremme, jonka kohtaamme tiellämme.  
Se, jolla on nälkä tulkoon ja syököön,  
se, joka haluaa, tulkoon ja viettäköön juhlaa kanssamme.

**Virsi**

#### Valmistelu

Avustaja kattaa ehtoollispöydän.

**Liturgi** Näin sanoo Herra:  
He saavat tulla minun pyhäkkööni,  
minun pöytäni ääreen,  
he saavat uhrata minulle  
ja toimittaa temppelipalvelusta.

Kun liina levitetään pöydälle:

**Lukija** Niin idästä kuin lännestä tulee monia,  
jotka taivasten valtakunnassa käyvät aterialle  
yhdessä Abrahamin, Iisakin ja Jaakobin kanssa.

Kun kynttilät sytytetään:

**Lukija** Valo loistaa pimeydessä.  
pimeys ei ole saanut sitä valtaansa.

Kun kalkki ja pateeni asetetaan pöydälle:

**Lukija** Jumalan leipä on se, joka tulee taivaasta  
ja antaa maailmalle elämän.  
Minä kohotan uhrimaljan  
ja kiitän Herraa, pelastajaani.

#### Ehtoollisrukous

**Liturgi** Pyhä olet sinä, Jumala.  
Koko luomakunta ylistää sinua,  
kaiken elämän antajaa.  
Kaikkina aikoina sinä kokoat itsellesi kansan,  
ja sinun kunniasi ylistys soi lakkaamatta.  
Anna Pyhä Henkesi meille  
ja näihin lahjoihin, leipään ja viiniin,  
jotta tulisimme niiden kautta osallisiksi  
Kristuksen ruumiiseen ja vereen.

Herramme Jeesus Kristus,  
sinä yönä, jona hänet kavallettiin,  
otti leivän, siunasi (+), mursi  
ja antoi sen opetuslapsilleen sanoen:  
Ottakaa ja syökää, tämä on minun ruumiini,  
joka annetaan teidän puolestanne.  
Tehkää se minun muistokseni.

Samoin hän otti maljan, kiitti (+) ja sanoi:  
Ottakaa ja juokaa tästä, te kaikki.  
Tämä malja on uusi liitto minun veressäni,  
joka vuodatetaan teidän puolestanne  
syntien anteeksiantamiseksi.  
Niin usein kuin te siitä juotte,  
tehkää se minun muistokseni.

Me muistamme Poikasi pelastavaa kärsimistä,  
kuolemaa, riemullista ylösnousemusta ja taivaaseen astumista.  
Me odotamme hänen paluutaan kirkkaudessa.

**Srk** Me julistamme hänen kuolemaansa.  
Me todistamme hänen ylösnousemustaan.  
Me odotamme hänen tulemistaan kunniassa.

**Liturgi** Sinun edessäsi, Pyhä Isä,  
me vietämme Poikasi kärsimisen, kuoleman,  
ylösnousemisen ja taivaaseen astumisen muistoa  
ja odotamme hänen paluutaan kirkkaudessa.  
Tee meidät yhdeksi rakkaudessa,  
Kristuksen ruumiiksi maailmassa,  
jotta voisimme ilmentää hänen elämäänsä  
rauhaksi ja lääkkeeksi ihmiskunnalle.  
Sinun on kunnia ja kirkkaus  
iankaikkisesta iankaikkiseen

**Srk** Aamen.

#### Ehtoollisen jakaminen

#### Kiitosrukous

**(Liturgi)** Rakas taivaallinen Isä,  
sinä osoitat meille aina rakkauttasi.  
Me kiitämme sinua siitä,  
että olet antanut meille armon leipää ja siunauksen maljan.  
Auta meitä nyt elämään uutta elämää  
uskon yhteydessä Kristukseen ja  
rakkaudessa toisiimme.  
Yhdessä kaikkien uskollistesi  
ja koko taivaallisen joukon kanssa  
me ylistämme nimeäsi ja laulamme.

Kaikki nousevat seisomaan.  
Voidaan laulaa Sanctus-hymni tai muu sopiva kiitosvirsi.

\***Srk** Pyhä, pyhä, pyhä Herra Jumala Sebaot.  
Taivaat ja maa ovat täynnä sinun kirkkauttasi.  
Hoosianna korkeuksissa.  
Siunattu olkoon hän, joka tulee Herran nimeen.  
Hoosianna korkeuksissa.

**Lukija 1** Laulettuaan kiitosvirren he lähtivät ulos.  
*(Matt 26:30)*

**Liturgi** Lähtekää rauhassa ja palvelkaa Herraa iloiten.

Sopivia virsiä:  
54 (Käykäämme nyt Jerusalemiin)  
231 (Maan sato elon aikaan)  
Ruotsin kirkon virsikirja 451 (Kun kuljet yli Kidronin)

1. Tämän virikemateriaalin on valmistanut vuosina 2015–2016 työryhmä, johon kuuluivat pastori Jani Kairavuo, pastori Elina Koivisto, pastori Satu Kreivi-Palosaari, pastori Heikki Repo, pastori Tuomo Valjus sekä kirkkohallituksen asiantuntijat pastori Terhi Paananen ja kanttori, MuM Teija Tuukkanen. [↑](#footnote-ref-1)